**Încearcă!**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Odată, demult, într-o vară

Ți-am spus o scrisoare să-mi scrii,

Să stau s-o citesc într-o seară

Ori poate s-o pun căpătâi.

Să-mi scrii despre nopțile tandre

Și teama de iernile reci,

De viața purtată de meandre

Prin albii uitate și seci!

Să-mi scrii despre gânduri nespuse

Și pași adormiți în pustii,

De șoapte și vise răpuse…

Amintiri închise-n cutii!

Să-mi scrii despre câte-s prin stele,

Spre care adesea privesc

Ori despre cărările mele

Pe unde mereu rătăcesc!

Sau poate îmi scrii despre tine

Cu chipul pierdut în alint,

Cu dorul ce-ți curge în mine

Ca într-un tăcut labirint!

Dar scrie-mi cu mâinile tale,

Zidește pe foi de granit

Și cheamă din zări abisale

O clipă ce nu s-a cernit!

Când noaptea mi-e plină de gânduri

Si somnul aleargă nebun,

Aș vrea să te văd printre rânduri…

Încearcă și scrie-mi acum!